Johannes Võlumägi

Johannes Võlumägi (27. märts 1930 Kodasoo – 17. märts 2002) oli Eesti NSV kohaliku võimu tegelane.

1955. aastal lõpetas ta Eesti Põllumajanduse Akadeemia ning asus agronoomina tööle Räpina rajooni Kuldtähe kolhoosi, kust järgmisel aastal viidi üle sama rajooni Orava masinatraktorijaama peaagronoomi kohale. 1957. aastal võeti ta NLKP liikmeks. Aastatel 1958–1961 oli ta Olustvere Põllumajandustehnikumi direktor.

1961. aastal valiti Võlumägi Viljandi Rajooni TSN Täitevkomitee esimehe asetäitjaks ning veidi hiljem Viljandi Territoriaalse Kolhoosi- ja Sovhoositootmise Valitsuse juhatajaks. Oli aastatel 1961–1962 lühikest aega Viljandi rajooni täitevkomitee esimehe kohusetäitja.

1965. aastal lõpetas ta Moskvas NLKP KK juures asuva Kõrgema Parteikooli. Seejärel töötas ta EPA-s parteikomitee sekretärina (1965–1968). Hiljem oli Lahmuse sovhoosi direktor. 1991. aastal siirdus ta pensionile.

Johannes Võlumägi suri 2002. aastal ja maeti Suure-Jaani kalmistule.

Viited

Välislingid
Johannes Võlumägi. Foto. ajapaik.ee

Kategooria:Viljandi rajooni täitevkomitee esimehed
Kategooria:Eesti NSV sovhoosidirektorid
Kategooria:Eesti agronoomid
Kategooria:Eesti Maaülikooli vilistlased
Kategooria:Suure-Jaani kalmistule maetud 
Kategooria:Sündinud 1930
Kategooria:Surnud 2002